**המעבדה לחקר טראומה ודחק – פרופ' דני חורש**

**Trauma and Stress Research Lab**

**התנסות במחקר – שנת הלימודים תשפ"ד**

**המעבדה עוסקת במחקר בתחום הטראומה, הסטרס והפסיכותרפיה. במעבדה נערכים כמה מחקרים במקביל, העוסקים בפסיכופתולוגיה ובטיפול. לעוזרי המחקר במעבדה תהיה הזדמנות ללוות מסטרנטים ודוקטורנטים בעבודות המחקר שלהם, תוך השתלבות בכל שלבי המחקר.**

**+++בשל היקף העבודה הנרחב כיום במעבדה, נשמח לקבל גם מועמדים שיש להם אפשרות להתפנות במידה מסויימת כבר במהלך הקיץ הקרוב. מועמדים אלה כמובן יזכו ל"קיזוז זמן" מהשנה הבאה, כך שההתנסות במחקר תוכל להסתיים להם מוקדם יותר ב 2021, בהתאם לזמן שנתנו השנה. מועמדים שאינם פנויים הקיץ ויכולים להתחיל רק באוקטובר גם כן מוזמנים לפנות – זהו לא תנאי קבלה בפני עצמו.**

**לפרטים נוספים, ניתן להיכנס לאתר המחלקה:**

[**http://horeshd.wixsite.com/danny-horesh---lab**](http://horeshd.wixsite.com/danny-horesh---lab)

**להלן פירוט של הפרויקטים המתנהלים כרגע במעבדה:**

1. **מחקר הבוחן הפרעה פוסט-טראומטית בקרב אוכלוסייה המאובחנת על הספקטרום האוטיסטי**. מדובר במחקר חלוצי, שמנסה להבין את המאפיינים הייחודים של הפרעות פוסט טראומטיות בקרב אוכלוסייה זו, וכן את המשתנים הקוגניטיביים (זיכרון, רומינציה וכו' ) והרגשיים (למשל, ויסות רגשי) המנבאים את חומרת הפתולוגיה. המחקר הנ"ל הוא בין-מעבדתי ומתנהל בשת"פ עם מעבדת האוטיזם של פרופ' עפר גולן, במחלקה לפסיכולוגיה בבר אילן.
2. **מחקר על טיפול מבוסס-מיינדפולנס בקרב חולות פיברומיאלגיה**. מדובר במחקר הבוחן את יעילותה של שיטת טיפול המבוססת על mindfulness בקרב חולות וחולי פיברומיאלגיה. מדובר בהפרעת כאב כרונית, שלה גם מאפיינים פסיכיאטריים בולטים, כגון דכאון, דחק וחרדה. אנו מבצעים את הטיפול במסגרת קופ"ח מכבי, שם אנו בוחנים באמצעות מגוון שאלונים את יעילותה בכמה נקודות זמן.
3. **מחקר על שיח ונרטיבים של "זוגות צבאיים"**. במעבדה מתנהל מחקר ישראלי-אמריקאי, שמתמקד בלוחמים לשעבר ובנות זוגם. אנו בוחנים דפוסי שיח ותקשורת בין בני הזוג, ומתעניינים בחוויה שלהם כבני זוג "צבאיים" – למשל, איך הגבר חווה את הלחימה שלו, כשהיה בנפרד מבני משפחתו, ואיך בת הזוג חוותה את החיים בלעדיו, כשהיא ממלאת תפקידי הורות, תמיכה בילדים, געגוע ודאגה לבן זוגה, וכו'. המחקר משלב שאלונים, ראיונות איכותניים, וניתוחים פסיכו-בלשניים. במקביל, שותפינו בארה"ב מבצעים מחקר זהה, על זוגות צבאיים אמריקאים, וכך נוכל לבסוף לקיים השוואה בין תרבותית בין שתי המדינות.
4. **פוסט טראומה אחרי לידה ואובדן הריון:** במעבדה מתחיל כעת מחקר, בשת"פ עם בית החולים איכילוב, שבוחן תגובות פוסט טראומטיות של נשים אחרי לידה שקטה. המחקר בודק כיצד השפיעו החלטות שונות שקיבלו האשה ובן הזוג שלה בחדר הלידה (למשל, לראות או לא לראות את התינוק שנולד ללא רוח חיים, ללכת לטיפול, להנציח את התינוק אחרי מותו, ועוד) על מצבה הנפשי של היולדת – בעיקר במונחים של PTSD ושל אבל טראומטי. המחקר מהווה חלק מכמה מחקרים שנעשים ונעשו במעבדה על עולם ההריון והלידה כחוויות עם פוטנציאל טראומטי.
5. **מחקר על טיפול זוגי בטראומה:** המחקר בוחן שיטת טיפול חדשה שנקראת CBCT, שבמסגרתה מגיעים בני זוג שבהם הגבר לקה בתגובת קרב (טראומה עקב לחימה). בני הזוג עוברים את הטיפול פה בבר אילן, בקליניקה ייעודית שמהווה חלק מבית הספר לעבודה סוציאלית. במחקר אנחנו בוחנים את יעילות הטיפול בכמה כלים – הן פסיכולוגיים (איכות הקשר הזוגי, סימפטומים של פוסט טראומה, ועוד) והן פיזיולוגיים (קצב לב של בני הזוג, מוליכות עור, ועוד). כך, המדדים הפסיכולוגיים והפיזיולוגיים יכולים לתקף אלה את אלה, ולספק לנו תמונה מקיפה יותר של השפעות הטיפול.

אופי העבודה:

העבודה במעבדה היא אינטראקטיבית ורב-צוותית. כלומר, עוזרי המחקר מוזמנים ליטול חלק בכל שלבי העבודה המחקרית, החל באיסוף נתונים וביצוע ראיונות קליניים בקרב אוכלוסיות פסיכופתולוגיות; עבור בקידוד נתונים, בעזרה בעיבודים סטטיסטיים ובחיפושי ספרות; וכלה בעזרה ממשית בכתיבה של מאמרים והצעות מחקר. העבודה מתבצעת בהנחייתו של ראש המעבדה, פרופ' דני חורש, ולצדן של הסטודנטים/יות לתואר שני ושלישי (רובם ככולם תלמידי המגמות הקליניות). העבודה במעבדה מזמנת חוויית למידה מעניינת, ומהווה הזדמנות אמיתית להכיר מקרוב מחקרי פסיכופתולוגיה וטיפול, על שלל היבטיהם.

הפונים למעבדה יוזמנו לראיון אישי עם פרופ' דני חורש. המלצות יינתנו לקראת תהליך הקבלה לתואר השני, במידת הצורך.

**ליצירת קשר:**

**פרופ' דני חורש**

**Danny.horesh@biu.ac.il**